 NA WANDERI KAMAU RAIS Mstaafu Uhuru Kenyatta mnamo Jumatano alizuru bwawa lenye utata la Karimenu, katika eneo la Gatundu Kaskazini, Kaunti ya Kiambu, akiwa pamoja na mkewe, Bi Margaret Kenyatta. Kwenye picha zilizotolewa na Afisi ya Bw Kenyatta, wawili hao walionekama wakiwa wamesimama kwenye kuta za bwawa hilo. Familia ya Bw Kenyatta imekuwa ikiepuka kuonekana hadharani wala kuzumgumzia masuala tofauti yanayoendelea nchini. Bwawa hilo, ambalo lina kina cha mita 59, liko kwenye shamba la ekari 600. Ni mmojawapo wa miradi mikuu iliyokamilishwa na serikali ya Rais William Ruto, japo ujenzi wake ulianzishwa wakati wa uongozi wa Bw Kenyatta. Tangu ujenzi wa bwawa hilo kuanza mnamo Aprili 2019, shughuli za ujenzi wake zilitatizika mara kadhaa kutokana na maandamano ya wakazi, wakidai kutopata malipo ya kutosha. Baadhi ya wakazi walikuwa wamekataa kuondoka kwenye mashamba yao, wakidai “kuhadaiwa” na serikali kuhusu bei halisi ya mashamba yao. Majuzi, maji kutoka bwawa hilo yalianza kuvunja kuta zake, hali iliyozua malalamishi makali kutoka kwa wenyeji. Serikali ilisema kwamba imetenga Sh150 milioni za muda kusaidia kwenye shughuli za kuwahamisha wakazi walioathiriwa. Waziri wa Maji, Bw Zachariah Njeru, alisema kuwa watu 122 ambao malo yao iliharibiwa na maji hayo watalipwa fidia na serikali na kutafutiwa makao mbadala. Mnamo Septemba 20, 2023, viongozi kutoka eneo la mfumo mzima wa Athi Water Basin wakiongozwa na Mbunge wa Gatundu Kusini Bw Kagombe Gabriel Gathuka waliwahutubia wanahabari katika makao makuu ya Wizara ya Maji ambapo walishinikiza wenyeji walioathirika kutokana na ujenzi wa mradi huo wa Sh24 bilioni, walipwe fidia. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  